รัฐไฟเขียวกฟผ.ลงทุน3.5หมื่นล.
ไฟเขียว กฟผ.ลงทุนโรงไฟฟ้าปรับปรุงสายส่งที่เสื่อมสภาพร่วม 3.55 หมื่นล้านบาท
16 ม.ค. 2556

ไฟเขียว กฟผ.ลงทุนโรงไฟฟ้าปรับปรุงสายส่งที่เสื่อมสภาพร่วม 3.55 หมื่นล้านบาท 
ที่ประชุมคณะรัฐมนตรี (ครม.) วันที่ 15 ม.ค.ที่ผ่านมา มีมติเห็นชอบและอนุมัติโครงการลงทุน การปรับปรุงระบบสายส่งที่เสื่อมคุณภาพ และปรับปรุงโรงไฟฟ้าของการไฟฟ้าฝ่ายผลิตแห่งประเทศไทย (กฟผ.) เป็นวงเงิน 3.55 หมื่นล้านบาท และอนุมัติให้ กฟผ.กู้เงินเพื่อปรับโครงสร้างหนี้ (RollOver) จำนวน 3,000 ล้านบาท
นายภักดีหาญส์ หิมะทองคำ รองโฆษกประจำสำนักนายกรัฐมนตรี ระบุว่า ครม.มีมติเห็นชอบให้ กฟผ.ดำเนินโครงการปรับปรุงโรงไฟฟ้าพลังน้ำเขื่อนศรีนครินทร์ เครื่องที่ 13 วงเงินลงทุนรวม 3,600 ล้านบาท เนื่องจากเครื่องกำเนิดไฟฟ้าเครื่องที่ 13 มีอายุการใช้งานมาแล้ว 31 ปี อุปกรณ์ชำรุดทรุดโทรมหมดอายุการใช้งาน และอะไหล่สำรองหายาก 
ทั้งนี้ การปรับปรุงเครื่องกำเนิดไฟฟ้าเครื่องที่ 13 เขื่อนศรีนครินทร์ จะใช้แหล่งเงินของ กฟผ. 26% และเงินกู้จากธนาคารพาณิชย์ในประเทศอีก 74% กำหนดแล้วเสร็จเดือน มิ.ย. 2561 
นอกจากนี้ ครม.ยังมีมติอนุมัติให้ กฟผ.กู้เงินในประเทศปีงบประมาณ 2556 วงเงินรวม 1.3 หมื่นล้านบาท แบ่งเป็นการกู้เงินเพื่อลงทุนในโครงการจำนวน 1 หมื่นบาท เช่น ลงทุนเพิ่มเติมโรงไฟฟ้าจะนะ โรงไฟฟ้าวังน้อย ส่วนที่เหลืออีก 3,000 ล้านบาทเป็นการกู้เงินเพื่อปรับโครงสร้างหนี้ (RollOver) เดิม
ขณะเดียวกัน ครม.ยังมีมติเห็นชอบให้ กฟผ.ดำเนินโครงการปรับปรุงและขยายระบบส่งไฟฟ้าที่เสื่อม สภาพตามอายุการใช้งานระยะที่ 2 ในวงเงินลงทุน จำนวน 2.19 หมื่นล้านบาท